Stryd oor Maties-taalbeleid weer in hofUniversiteit Stellenbosch. Foto: Facebook AfriForum Jeug het vir die tweede keer in die afgelope maand ŉ dringende aansoek op die US beteken om ŉ interdik te verkry wat die universiteit sal dwing om sy taalbeleid en -plan, sowel as die taalspesifikasies soos in die 2016 Jaarboek gepubliseer, te implementeer. Die organisasie se aansoek word deur die Adam Tas Studentevereniging en ander individue ondersteun. Dit volg slegs ’n maand nadat AfriForum Jeug ŉ soortgelyke aansoek voor die hof wou bring, maar die organisasie en die US het toe buite die hof geskik. Die US het toe skriftelik onderneem om stappe te doen om te verseker alle fakulteite implementeer die universiteit se taalbeleid. Kort daarna is egter glo tydens ŉ spesiale raadsvergadering besluit die taalspesifikasies sal op ŉ “buigsame wyse” toegepas word. Volgens AfriForum Jeug gee die besluit in praktyk die personeel volmag om self te besluit watter taal voorkeur mag geniet, totdat ŉ nuwe taalbeleid en -plan saamgestel is. “Die universiteit het bloot sy onderneming verbreek en voortgegaan met die onwettige uitvoering van sy planne om Engels voortaan as enigste voertaal op die US-kampus te ondersteun,” het Hein Gonzales, AfriForum Jeug se woordvoerder, gesê. Volgens Gonzales word die jeugorganisasie oorval deur boodskappe van ondersteuning van uiteenlopende groepe wat hulle beywer vir die behoud van Afrikaans op die Matie-kampus. Hy het gesê die organisasie hoop talle organisasies sal AfriForum Jeug in die huidige geding formeel ondersteun deur tot die hofstryd toe te tree as vriende van die hof. “Dit gaan hier oor ŉ onaanvaarbare en onwettige verbreking van grondwetlike regte,” het hy gesê. “Die US se verbreking van ŉ skriftelike onderneming wys dat die US-bestuur nie vertrou kan word met die verantwoordelikheid om grondwetlike regte te eerbiedig en beskerm nie.”